Diphetho tšeo o di dirago ka taba ya go dira thobalano di tla go kgoma bophelong bja gago ka moka.
Bona ka leihlo la kgopolo tiragalo ye: Heather o na le dikgwedi tše pedi feela a ratana le Mike, eupša Heather o ikwa eka ke kgale a mo tseba. Ba dula ba romelana melaetša, ba fetša diiri tše dintši ba bolela founong, le gona ba kgona go tseba seo yo mongwe a se naganago le pele a ka se bolela! Eupša ga bjale Mike ga a sa nyaka gore ba felele moo.
Dikgweding tše pedi tša ge ba ratana, Mike le Heather ba be ba no swarana ka matsogo le go khisana. Heather ga a nyake go feta mo. Le gona ga a nyake go kgaogana le Mike. Mike ke yena feela a mo dirago gore a ikwe a le botse e bile a ratwa kudu. E bile o ipotša gore: ‘Nna le Mike re a ratana . . .’
Ge e ba o gotše ka mo go lekanego gore o ka ratana gomme o le boemong bja Heather, o be o tla dira’ng?
Thobalano ke mpho yeo Modimo a e neilego banyalani feela. Ge e ba o dira thobalano pele ga lenyalo, ga o hlomphe mpho yeo. Go swana le go tšea seaparo se sebotse seo motho a go reketšego gomme wa hlwekiša ka sona
Ge o ka taboga mohlareng gomme wa leka go fofa bjalo ka nonyana, o tlo gobala ka ge o tla ba o tshetše molao wa tlhago. Ka mo go swanago, ge o ka se latele molao wa boitshwaro wo o rego, “le ile bootswa [goba, thobalano pele ga lenyalo],” o tla ba le ditlamorago tše di sa kgahlišego.—1 Bathesalonika 4:3.
Ditlamorago tša go se latele molao woo ke dife? Beibele e re: “Yo a tlwaetšego go dira bootswa o direla mmele wa gagwe sebe.” (1 Bakorinthe 6:18) Na seo ke nnete?
Ee, banyakišiši ba hweditše gore bafsa ba bantši bao ba dirilego thobalano pele ga lenyalo ba lebeletšana le tše dingwe tša ditlamorago tše di latelago:
KGATELETŠEGO. Bafsa ba bantši bao ba dirilego thobalano pele ga lenyalo ba re ba itshotše kudu ka morago.
GO SE TSHEPANE. Ka morago ga go robalana, yo mongwe le yo mongwe o ipotšiša gore: ‘O robetše le mang o mongwe ntle le nna?’
GO NYAMA. Banenyana ba bantši ka pelong ba a tseba gore ba nyaka motho yo a tlago go ba šireletša, e sego wa go raloka ka bona. Le gona bašemane ba bantši ga ba sa kgahlwa ke ngwanenyana ka morago ga gore ba robale le yena.
Therešo e sa fetogego ke gore: Ge o ka dumela go dira thobalano pele ga lenyalo, o tla dula o inyatša ka ge o tla be o lahlegetšwe ke selo sa bohlokwa kudu. (Baroma 1:24) Mmele wa gago o bohlokwa kudu gore o ka o fa motho yo mongwe!
Bontšha gore o ka kgona go ‘ila bootswa.’ (1 Bathesalonika 4:3) Ka gona, ge ka letšatši le lengwe o ka nyala goba wa nyalwa, o tla dira thobalano. O tla e thabela kudu, o se na dipelaelo, o sa itshole le go se itshepe, tšeo gantši e lego ditlamorago tša thobalano ya pele ga lenyalo.—Diema 7:22, 23; 1 Bakorinthe 7:3.
Na motho yo a tlogago a go rata a ka go kweša bohloko mmeleng le maikwelong?
Na motho yo a tlogago a go rata a ka nyaka gore o senye tswalano ya gago le Modimo?—Baheberu 13:4.
Mohlomongwe ngwanenyana a ka nagana gore ge a ka robala le mošemane yo a mo ratago, seo se tla dira gore mošemane yoo a mo nyale. Eupša seo ga se nnete!
Na seo se a go makatša goba mohlomongwe e bile se a go kwatiša? Gona gopola se: Mananeo a thelebišene le dimubi di bontšha thobalano ya bafsa e le yeo e bonagalago e kgahliša gomme di e dira eka ga e na bothata goba mohlomongwe e le go bontšha leratorato.
Eupša o se ke wa ba madumelatšohle! Batho bao ba nyakago go go goketša go dira thobalano o se lenyalong ba nyaka go no ikhola ka wena.—1 Bakorinthe 13:4, 5.
Ge e ba o ratana, ipotšiše gore: ‘Na ke tloga ke rata lekgarebe la ka?’ Ge e ba karabo ya gago e le ee, o ka bontšha seo bjang gakaone? Ka go bontšha dika tše tše tharo, e lego matla a go latela melao ya Modimo, bohlale bja go se be mafelong ao a ka le beago kotsing le lerato la go tsoma dilo tšeo di ka mo holago.
Ge e ba o na le dika tše bjalo, gona lekgarebe la gago le tla ikwa go swana le ngwanenyana wa Moshulamite wa go ba le boitshwaro bjo bobotse yo a itšego: “Lesogana la ka ke la ka, le nna ke wa lona.” (Sefela sa Difela 2:16) Ka boripana, le tla go rata le go feta!
Ge e ba motho a go rapeletša gore o be le thobalano le yena ka gore: “Ge e ba o nthata o tla dumela go robala le nna,” mo arabe o tiišitše o re: “Ge e ba o nthata, o ka se kgopele gore ke robale le wena!”
Gore o itshware gabotse ge o na le batho ba bong bjo bo fapanego le bja gago, o swanetše go latela molao o mobotse wo o rego: Ge e ba e le selo seo o ka se nyakego gore batswadi ba gago ba go bone o se dira, gona ga se wa swanela go se dira.
O tla re’ng ge motho yo a itšego a ka go kgopela gore o robale le yena?
Ke maemo afe ao a ka dirago gore go be thata kudu go gana?
O ka phema bjang maemo ao?
mailto:?body=Nka Dira Eng ge ke Gapeletšwa go Dira Thobalano?%0a%0ahttps%3A%2F%2Fwww.jw.org%2Ffinder%3Fdocid%3D1102015827%26wtlocale%3DSE%26srcid=share⊂ject=Nka Dira Eng ge ke Gapeletšwa go Dira Thobalano?